แบงก์อิสลามเตรียม2.5พันล้านอุ้มเอสเอ็มอี
ibank สนองนโยบายรัฐบาล เตรียมวงเงิน 2,500 ล้านบาท ในโครงการ SMEs เยียวยาผลกระทบบาทแข็ง หวังช่วยเหลือ เอสเอ็มอีที่ได้รับผลกระทบจากค่าเงิน
16 ธ.ค. 2553

ibank สนองนโยบายรัฐบาล เตรียมวงเงิน 2,500 ล้านบาท ในโครงการ SMEs เยียวยาผลกระทบบาทแข็ง หวังช่วยเหลือ เอสเอ็มอีที่ได้รับผลกระทบจากค่าเงิน
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ibank) เปิดเผยว่า จากการที่อัตราแลกเปลี่ยนได้แข็งค่าขึ้นอย่างมากทำให้ผู้ประกอบการธุรกิจการค้าระหว่างประเทศ โดยเฉพาะผู้ส่งออก SMEs ได้รับผลกระทบจากการเปลี่ยนแปลงของอัตราแลกเปลี่ยน ทั้งด้านกำไรและปริมาณการส่งออกที่ลดลง ซึ่งมีผลโดยตรงต่อรายได้และการเจริญเติบโตของเศรษฐกิจประเทศ เพราะรายได้หลักของประเทศไทยมาจากการส่งออก ทำให้ ibank ได้ออกมาตรการช่วยเหลือผู้ที่ได้รับผลกระทบจากการแข็งค่าของเงินบาทตามมาตรการของรัฐบาล ด้วยการออก “โครงการ SMEs เยียวยาผลกระทบบาทแข็ง” 
"ibank ออกโครงการนี้เพื่อร่วมบรรเทาผลกระทบต่อผู้ประกอบการในธุรกิจส่งออก จากภาวะค่าเงินบาทแข็งค่าขึ้น ทั้งที่เป็นผู้ส่งออกหรือผลิตให้กับผู้ส่งออก โดยเฉพาะในภาคเกษตร ผลผลิตที่เกี่ยวกับการเกษตร หัตถอุตสาหกรรมสิ่งทอ เฟอร์นิเจอร์ กลุ่มส่งออกอาหารทะเลแช่แข็ง ไก่สดแช่แข็ง หรือไก่ปรุงสุก เพราะค่าเงินบาทยังมีแนวโน้มที่จะแข็งค่าขึ้นอีก"นายธีรศักดิ์กล่าว 
โดยโครงการดังกล่าวประกอบด้วย 3 ผลิตภัณฑ์ คือ สินเชื่อวงเงินทุนระยะยาว สินเชื่อเพื่อการส่งออก (Packing Credit) ซึ่งธนาคารคิดอัตรากำไร 2 ปีแรกที่ SPRR-2.75% และปีต่อไปคิด SPRR+1 ( ปัจจุบัน SPRR เท่ากับ 7.25%) ด้วยระยะเวลาผ่อนชำระสูงสุดไม่เกิน 5 ปี เพื่อช่วยเพิ่มสภาพคล่องให้กับผู้ประกอบการส่งออกที่ได้รับผลกระทบจากค่าเงินบาทที่แข็งค่าขึ้น และเพื่อส่งเสริมสินเชื่อเพื่อการค้าแก่SMEs ที่ส่งออก 
และการทำประกันความเสี่ยงจากอัตราแลกเปลี่ยน (Forward Contract) สูงสุดไม่เกิน 500,000 ดอลลาร์สหรัฐต่อราย เพื่อช่วยลดความเสี่ยงที่อาจจะเกิดขึ้นจากอัตราแลกเปลี่ยนที่มีความผันผวนในทิศทางที่ภาวะเงินบาทแข็งค่าขึ้น โดยสามารถเข้าถึงการทำ Forward ได้ โดยมีต้นทุนที่ต่ำลง 
สำหรับผู้ประกอบการที่สนใจขอสินเชื่อใน“โครงการ SMEs เยียวยาผลกระทบบาทแข็ง“ สามารถติดต่อสอบถามข้อมูลเพิ่มเติมได้ที่ โทร.0-2650-6999 ต่อ 3321 , 3324 หรือธนาคารอิสลามแห่งประเทศไทย ทุกสาขาทั่วประเทศ ตั้งแต่วันนี้ ถึง 30 มิถุนายน 2554